
Gyomirtó szerek és lombtrágyák hatásának vizsgálata zöldborsóban szántóföldi körülmények között

A zöldborsó termesztéstechnológiájának egyik sarkalatos pontja a gyomirtás. A gyomborítottság jelentősen befolyásolja a kultúrnövény életterének alakulását, annak tápanyagellátását és ezáltal az elérhető hozamot is. Ezért különböző preemergens és posztemergens herbicidek hatását vizsgáltam a gyomnövények elleni hatékony kezelésére, valamint a zöldborsó fithotoxikus hatására, termésére.
Annak érdekében, hogy a gyakorlat számára is ”kézzel fogható” eredményt tudjak felmutatni, a fentiek vizsgálatával 2013-ban DE-AGTC KIT Nyíregyházi Kutató Intézet területén kisparcellás szántóföldi kísérleteket állítottunk be. Emellett 2012-ben és 2013-ban a családi gazdaság területén Hejőpapi határában nagyüzemi, nagyparcellás kísérleteket is beállítottunk. 2012-ben 09/2-15; 2013-ban 060/3 hrsz.-ú területeken, amely lehetővé tette az eltérő talajadottságok okozta különbségek vizsgálatát is.
A termésátlagok és minőségi paraméterek növelésére több lehetőség is van a gyakorlatban. Ezek közül kísérleteim során a baktérium-, valamint különböző lombtrágyák hatásait vizsgáltam a terméseredményekre.
Diplomamunkám célja az volt, hogy a családi gazdaságunkban termelt zöldborsó jelenlegi termesztéstechnológiájától hatékonyabb, jobb ár-értékarányú zöldborsó gyomirtási és lombtrágyázási technológiát érjek el, valamint ezzel egyidejűleg ajánlást tegyek a baktérium trágyázás pozitív hatásait illetően.



